THCOM เด้งแรง 5% รับต่อสัญญาเช่าใช้สัญญาณดาวเทียมบรอดแบนด์กับ TOTระยะเวลา 3 ปี
THCOM เด้งแรง 5% รับต่อสัญญาเช่าใช้สัญญาณดาวเทียมบรอดแบนด์กับ TOTระยะเวลา 3 ปี โดย ณ เวลา 10.54 น. อยู่ที่ระดับ 12.30 บาท บวก 0.60 บาท หรือ 5.13% ด้วยมูลค่าซื้อขาย 47.92 ล้านบาท
27 พ.ย. 2560

ผู้สื่อข่าวรายงานว่า บริษัท ไทยคม จำกัด (มหาชน) หรือ THCOM ณ เวลา 10.54 น. อยู่ที่ระดับ 12.30 บาท บวก 0.60 บาท หรือ 5.13% ด้วยมูลค่าซื้อขาย 47.92 ล้านบาท

นายไพบูลย์ ภานุวัฒนวงศ์ ประธานเจ้าหน้าที่บริหาร บริษัท ไทยคม จำกัด (มหาชน) หรือ THCOM เปิดเผยว่า บริษัทฯ บรรลุข้อตกลง กับ บมจ.ทีโอที (ทีโอที) ในการต่อสัญญาเช่าใช้บริการสัญญาณดาวเทียมบรอดแบนด์ เป็นระยะเวลา 3 ปี เพื่อนำไปใช้สนับสนุนการให้บริการอินเตอร์เน็ตความเร็วสูงของทีโอที โดยเฉพาะในพื้นที่ห่างไกลที่โครงข่ายภาคพื้นไม่สามารถเข้าถึง เพื่อรักษาฐานลูกค้าเดิม เพิ่มศักยภาพการให้บริการ และรักษาความเป็นผู้นำด้านธุรกิจบรอดแบนด์ของทีโอทีในประเทศไทยต่อไป
ภายใต้ข้อตกลงดังกล่าว ไทยคมจะให้บริการสัญญาณอินเตอร์เน็ตความเร็วสูงผ่านดาวเทียม เป็นระยะเวลา 3 ปี (2560-2563) เพื่อช่วยสนับสนุนภารกิจของทีโอที สำหรับบริการที่ต้องใช้งานผ่านช่องสัญญาณดาวเทียม เพื่อให้บริการกับประชาชน และกลุ่มลูกค้าทั้งหน่วยงานภาครัฐและเอกชน ซึ่งจะเป็นการรักษาฐานลูกค้ากลุ่มปัจจุบัน อีกทั้งการมีช่องสัญญาณดาวเทียมบรอดแบนด์ของไทยคม จะช่วยเสริมศักยภาพทางธุรกิจให้ทีโอทีสามารถพัฒนาประสิทธิภาพการให้บริการ รวมถึงการขยายโอกาสธุรกิจใหม่ๆ เพิ่มมากขึ้น
“การสื่อสารผ่านดาวเทียมยังมีจุดเด่นในการให้บริการในพื้นที่ที่โครงข่ายการสื่อสารภาคพื้นดินยังเข้าไม่ถึง ซึ่งจะเป็นการช่วยลดค่าใช้จ่ายในการดำเนินการ ลดช่องว่างในการเข้าถึงบริการ และช่วยยกระดับคุณภาพการให้บริการทั้งโทรศัพท์และอินเตอร์เน็ตของทีโอทีให้มีประสิทธิภาพมากขึ้น ผมเชื่อมั่นว่าไทยคมมีความพร้อมที่จะนำสัญญาณดาวเทียมบรอดแบนด์ที่มีศักยภาพสูงและเชื่อถือได้ ไปช่วยรองรับและช่วยสนับสนุนให้บริการต่างๆ ของทีโอที สามารถเดินหน้าได้อย่างมีประสิทธิภาพสูงสุด ความสำเร็จของการต่อสัญญาในครั้งนี้ ถือเป็นการดำเนินตามเจตนารมณ์และแผนกลยุทธ์ของไทยคม ที่มุ่งมั่นในการนำการสื่อสารผ่านดาวเทียม มาช่วยยกระดับการสื่อสารโทรคมนาคมในประเทศไทยให้ก้าวหน้าต่อไป” นายไพบูลย์ กล่าว
โดยโบรกเกอร์ ระบุว่า แนะ”ซื้อ”หุ้น THCOM ให้ราคาเป้าหมาย 13.20 บาท โดยมองว่าราคาหุ้น THCOM จะฟื้นตัวได้ หลังแจ้งข่าวเซ็นสัญญาให้บริการดาวเทียม iPSTAR กับทีโอที เป็นระยะเวลา 3 ปี ถึงสิ้นปี 63
 